Document ID: 32009R0551

UREDBA KOMISIJE (ES) št. 551/2009
z dne 25. junija 2009
o spremembi Uredbe (ES) št. 648/2004 Evropskega parlamenta in Sveta o detergentih zaradi prilagoditve njenih prilog V in VI (odstopanje za površinsko aktivne snovi)
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 648/2004 Evropskega parlamenta in Sveta z dne 31. marca 2004 o detergentih (1) in zlasti člena 13(1) Uredbe,
ob upoštevanju naslednjega:
(1)
Uredba (ES) št. 648/2004 zagotavlja prosti promet detergentov in površinsko aktivnih snovi za detergente na notranjem trgu, pri čemer med drugim z določitvijo zahtev za končno biorazgradljivost površinsko aktivnih snovi v detergentih zagotavlja visoko stopnjo varstva okolja.
(2)
Poleg tega členi 5, 6 in 9 Uredbe zagotavljajo mehanizem, s katerim se površinskim aktivnim snovem, ki ne izpolnjujejo zgoraj navedene zahteve za končno biorazgradljivost, kljub temu lahko odobri odstopanje za posebno industrijsko ali institucionalno uporabo, v primeru da so te uporabe nizko dizperzivne in da je z njimi povezano tveganje za okolje majhno v primerjavi s socialno-ekonomskimi prednostmi.
(3)
Uredba določa, da je treba tveganje za okolje oceniti z dodatno oceno tveganja iz Priloge IV, ki jo izvede izdelovalec površinsko aktivne snovi in jo v oceno predloži pristojnemu organu države članice.
(4)
Površinsko aktivne snovi, za katere se odobri odstopanje, je treba navesti v Prilogi V k Uredbi. Površinsko aktivne snovi, za katere odstopanje ni bilo odobreno, je treba navesti v Prilogi VI k Uredbi.
(5)
Odstopanja je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (2).
(6)
Predložen je bil zahtevek za odobritev odstopanja za površinsko aktivne snovi z imenom po nomenklaturi IUPAC (3), in sicer za alkohole, Guerbet, C16-20, etoksiliran, n-butil eter (7-8EO), znane tudi pod trgovskim imenom „Dehypon G 2084“ s številko CAS (4) 147993-59-7 za tri industrijske uporabe, in sicer: za čiščenje steklenic, avtomatski čistilni sistem (CIP) in čiščenje kovin.
(7)
Zahtevek za odobritev odstopanja je ocenil nemški pristojni organ v skladu s postopkom iz člena 5 Uredbe. Ugotovljeno je bilo, da zahtevek izpolnjuje vse tri pogoje iz člena 6. Prvič, tri navedene uporabe so nizko disperzivne uporabe. Drugič, te uporabe so posebne industrijske uporabe. Tretjič, tveganja za okolje ni, saj površinsko aktivna snov sama po sebi ne pomeni tveganja, metaboliti pa niso obstojni.
(8)
Tri navedene uporabe se štejejo kot nizko disperzivne industrijske uporabe glede na celotno letno porabo površinsko aktivnih snovi in glede na uporabo površinsko aktivnih snovi v posebnih industrijskih objektih.
(9)
Sklep v zvezi z majhnim tveganjem za okolje temelji na hitrem doseganju visoke stopnje primarne biorazgradljivosti površinsko aktivne snovi in končne razgradljivosti metabolitov površinsko aktivne snovi. Zato metaboliti izpolnjujejo ista merila kot tiste površinsko aktivne snovi, za katere Uredba na notranjem trgu zagotavlja prosti promet.
(10)
Odbor za prilagajanje tehničnemu napredku zakonodaje za odstranitev tehničnih ovir v trgovini z detergenti je kljub vsemu odločil, da bo odstopanje omejil na obdobje 10 let, da spodbudi razvoj površinsko aktivnih snovi z istim delovanjem, ki izpolnjujejo merila o končni biorazgradljivosti, za katere zato ni potrebna odobritev odstopanja.
(11)
V preteklosti je bila snovem v Skupnosti dodeljena številka EINECS ali številka ELINCS. Poleg tega se je za 700 snovi, ki so bile najprej opredeljene kot polimeri, ugotovilo, da niso polimeri, in jim je bila dodeljena številka NLP (bivši polimeri). Številke EINECS, ELINCS in NLP so sedaj zbrane pod skupno oznako „številke ES“, zato je treba spremeniti ustrezne številke v prilogah V in VI, da bodo ustrezale novi nomenklaturi.
(12)
Prilogi V in VI k Uredbi (ES) št. 648/2004 je zato treba ustrezno spremeniti.
(13)
Ukrepi, predvideni s to uredbo, so v skladu z mnenjem Odbora za detergente -
SPREJELA NASLEDNJO UREDBO:
Člen 1
Uredba (ES) št. 648/2004 se spremeni:
1.
Priloga V se nadomesti z besedilom iz Priloge I k tej uredbi.
2.
Priloga VI se nadomesti z besedilom iz Priloge II k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. junija 2009

Labels: 3
1
20